**Informatīvais ziņojums**

**“Par 2016. gada pasākumu plānu Centrālās un Austrumeiropas valstu un Ķīnas sadarbības formāta ietvaros”**

1. **Situācijas apraksts**

Apzinoties ievērojamo sadarbības potenciālu, vēl pirms formālas Centrālās un Austrumeiropas (turpmāk – CAE) valstu un Ķīnas sadarbības formāta (16 CAE valstis un Ķīna, turpmāk – 16+1) izveidošanas 2012. gada 16+1 Varšavas samitā, Latvija ir aktīvi veicinājusi mūsu reģiona sadarbības jomu paplašināšanu un stiprināšanu ar Ķīnu. Pēdējo dažu gadu laikā 16+1 ietvaros sevišķu uzsvaru esam likuši uz sadarbības stiprināšanu tieši transporta un loģistikas jomā, vienlaikus lobējot Latvijas spējas uzņemties šīs jomas koordināciju 16+1 ietvaros. Līdz ar līderību transporta un loģistikas jomā, saviem 16+1 sadarbības partneriem esam konsekventi apliecinājuši gatavību sniegt savu pienesumu un uzņemties pienākumus par 16+1 sadarbības formāta turpmāku attīstību. To esam apliecinājuši gan darbos praktiskā līmenī, gan ar konsekventu augsta līmeņa politisku interesi un iesaisti; nozīmīgi, ka visos līdz šim notikušajos 16+1 formāta valdību vadītāju samitos (Varšavā (Polijā), Bukarestē (Rumānijā), Belgradā (Serbijā) un Sudžou (Ķīnā)) Latvija tikusi pārstāvēta valdības vadītāja līmenī. Latvijas aktīvā un atbildīgā darbība ir tikusi augstu novērtēta un 2015. gada 16+1 samitā Sudžou mūsu sadarbības partneri ir uzticējuši Latvijai atbildību par sadarbības loģistikas nozarē koordināciju, t.i., nodibinot loģistikas koordinācijas sekretariātu. Vienlaikus Sudžou samita laikā tika pieņemts lēmums uzticēt Latvijai organizēt svarīgākos 16+1 formāta 2016. gada pasākumus – valdību vadītāju samitu (turpmāk – Samits) un transporta ministru sanāksmi. Šie Latvijas sasniegumi ir atbilstoši atspoguļoti Sudžou samita gala dokumentā *Suzhou Guidelines*.

Augstais novērtējumus Latvijai paver lieliskas iespējas palielināt mūsu lomu šī sadarbības formāta ietvaros un popularizēt valsts tēlu starptautiskajā vidē, veicināt ekonomiskos sakarus un paplašināt sadarbību ar Ķīnu transporta un loģistikas, tūrisma, kultūras, izglītības un zinātnes jomās un paplašināt starpvalstu līgumtiesisko bāzi. Vienlaikus, aktīvo reģiona sadarbības ar Ķīnu dienaskārtību varam izmantot kā papildinošu elementu, 2016. gadā atzīmējot Latvijas-Ķīnas diplomātisko attiecību nodibināšanas 25. gadadienu, īpaši kultūras jomā.

Sudžou samitā tika pausts augsts novērtējums Latvijai līdzšinējās 16+1 sadarbības veicināšanā, kā arī samita gala dokumentā ir iekļauti konkrēti praktiski darbi un pienākumi, kas Latvijai uzticēti 2016. gadā: jāizveido loģistikas koordinācijas sekretariāts, jāorganizē transporta ministru sanāksme, Samits un ar to saistītie pasākumi (biznesa forums, nacionālo koordinatoru sanāksme, domnīcu konference), kas prasa papildus finanšu un cilvēku resursus. Daudzo pasākumu un iniciatīvu saturiska sagatavošana prasa koordinētu vairāku institūciju ieguldījumu.

1. **Nepieciešamā rīcība**

Augstākminēto pasākumu, īpaši Samita un Biznesa foruma, saturiska un praktiska sagatavošana ir resursietilpīgs ikdienas darbs, kas jāuzsāk nekavējoties. Iepriekš līdzvērtīgus augsta līmeņa pasākumus sagatavoja atsevišķas institūcijas: Latvijas prezidentūras Eiropas Savienības Padomē sekretariāts sagatavoja Eiropas Savienības Austrumu partnerības samitu 2015. gadā, un speciāli izveidots sekretariāts sagatavoja NATO Rīgas samitu 2006. gadā.

16+1 pasākumu sagatavošanai optimāls risinājums būtu papildus padomnieka līmeņa štata vietas izveide Ārlietu ministrijā, kas nodrošinātu pastāvīgas kontaktpersonas nozīmēšanu Samita sagatavošanas un saistīto jautājumu koordinēšanai, kā arī starpinstitūciju darba grupas izveide. Šāda darba grupa izveidojama ar Ministru prezidenta rīkojumu. Ārlietu ministrija ir gatava uzņemties darba grupas vadību (valsts sekretāra vadībā).

Ministru prezidenta izveidotās Darba grupas uzdevumi būtu:

* 1. koordinēt un uzraudzīt 16+1 pasākumu sagatavošanu, tai skaitā koordinējot atsevišķiem uzdevumiem izveidotas nozaru darba grupas (transporta, uzņēmēju, kultūras, protokola-loģistikas u.c.);
	2. koordinēt Latvijas interešu saskaņošanu un virzīšanu vidējā termiņā 16+1 formāta ietvaros.

Samita un saistīto pasākumu organizēšana ir nozīmīgs instruments valsts ekonomisko interešu virzīšanai transporta un loģistikas jomā. Papildus Latvijas kā transporta un loģistikas mezgla popularizēšanai 16+1 formāta ietvaros nozīmīgi ir ilgtermiņā institucionāli nostiprināt sasaisti ar “atslēgas valstīm” tranzīta kravu piesaistei. Tāpēc tiek plānots izveidot transporta atašeju tīklu Ķīnā, Kazahstānā un Baltkrievijā, kā arī izveidot 16+1 formāta transporta un loģistikas sekretariātu.

1. **Nepieciešamais finansējums**

Daudzo pasākumu un iniciatīvu sagatavošanai un norisei nepieciešami papildus finanšu resursi:

* 1. Samits un tam paralēli notiekošs Biznesa forums (orientējoši 2016. gada oktobra beigas)

Oficiālo delegāciju formāts ir valdības vadītājs un 10 delegācijas locekļi, kurus pavada uzņēmēju delegācija no 10 līdz 30 uzņēmējiem. Ķīnas gadījumā gan oficiālā, gan uzņēmēju delegācijas ir ievērojami lielākas, oficiālajā delegācijā ir aptuveni 30 valsts amatpersonu, bet uzņēmēju – ap 300. Kopā plānots, ka samita pasākumos piedalīsies ap 200 oficiālo delegāciju pārstāvju un ap 500 uzņēmēju.

Pasākuma organizēšanai nepieciešams paredzēt finansējumu telpu īrei, ēdināšanai, transportam, drošības pasākumiem, tulkošanai, konferenču tehnikai, logo un mājaslapas izstrādei un citiem izdevumiem. Papildus, uzņemošā valsts sedz oficiālo delegāciju viesnīcu izdevumus valdības vadītājam un diviem delegācijas locekļiem.

 Kopējās izmaksas – 255 000 EUR.

* 1. Ķīnas premjera divpusējā vizīte (dienu pirms samita)

Vizītes ietvaros plānotas tikšanās ar Valsts prezidentu, Saeimas priekšsēdētāju, ministru prezidentu, ministriem. Izdevumi nav iekļaujami Samita pasākuma tāmē, jo konkrētais pasākums ir apmaksājams no Valsts kancelejas resursiem kā divpusēja vizīte.

* 1. Nacionālo koordinatoru tikšanās Rīgā vienu mēnesi pirms samita

Kopējās nacionālo koordinatoru un pavadošo personu (ap 40 cilvēku) pasākuma izmaksas viesnīcas, transporta, ēdināšanas un tulkošanas nodrošināšanai – 15 200 EUR.

* 1. Domnīcu konference

Domnīcu konferencēs piedalās 2-3 pārstāvji no 16+1 valstīm, kas pārstāv 16+1 valstu domnīcu sadarbības tīklu (Latviju pārstāv Latvijas ārpolitikas institūts).

Kopējās konferences izmaksas ceļa izdevumu, viesnīcas, telpu īres, transporta, ēdināšanas un tulkošanas nodrošināšanai - 20 000 EUR.

* 1. Padomnieka štata vietas izveidošana Ārlietu ministrijā 16+1 pasākumu koordinēšanai

Kopējās izmaksas, ieskaitot atlīdzību un komandējumu izdevumus – 42 000 EUR

* 1. Latvijas-Ķīnas diplomātisko attiecību nodibināšanas 25. gadadienas pasākumi

Atzīmējot Latvijas-Ķīnas diplomātisko attiecību nodibināšanas 25. gadadienu, plānots organizēt pasākumu programmu Ķīnā (izstāde, kino programma un citas aktivitātes). Ķīnas puse līdzīgus pasākumus plāno organizēt Latvijā.

Kopējās Latvijas rīkoto pasākumu izmaksas – ap 50 000 EUR.

* 1. Transporta ministru sanāksme

Sanāksmes ietvaros 2016. gada aprīlī/maijā plānota Loģistikas koordinācijas sekretariāta inaugurācija. Transporta ministru sanāksmi plānots rīkot kopīgi ar biznesa konferenci, tādējādi sasniedzot ne tikai augstāko amatpersonu līmeni, bet paverot daudz plašākas iespējas uzrunāt Ķīnas biznesa vidi un piedāvāt Latvijas ostu un loģistikas sektoru Ķīnas preču apkalpošanai. Ministru sanāksmes oficiālo delegāciju formāts (1+2), kamēr no Latvijas kā uzņemošās valsts un Ķīnas tajā piedalītos vēl pa 10 no katras. Konferencē bez oficiālajām delegācijām plānota līdz 200 biznesa pārstāvju dalība.

Kopējās pasākuma izmaksas viesnīcas, telpu īres, transporta, ēdināšanas un tulkošanas nodrošināšanai – 80 000 EUR.

* 1. Loģistikas koordinācijas sekretariāta izveide

Loģistikas koordinācijas sekretariāts Satiksmes ministrijā gatavos un apkopos informāciju par sadarbību 16+1 formāta ietvaros, sekos līdzi un piedalīsies 16+1 formātā pasākumos, kuros pārstāvēs koordinējošo valsti, un attiecīgi piedalīsies gan organizēšanā, dienas kārtības veidošanā un komunikācijā ar organizējošo pusi. Šo funkciju veikšanai būs nepieciešami vismaz divi pilna laika darbinieki (kas piedalīsies arī komandējumos, transporta jomas pasākumos ne tikai Latvijā, bet arī Ķīnā un pārējās 15 valstīs);

Sekretariātam jāizveido arī speciāla interneta mājaslapa, kurā būs informācija par formāta izveides dokumentiem, kopīgi rīkotiem pasākumiem un to ietvaros sniegtiem ziņojumiem, prezentācijām, pārskatiem, preses relīzēm, 16+1 valstu failiem ar informāciju par katras valsts piedāvātām iespējām sadarbībai ar Ķīnu transporta jomā, interesēm, aktualitātēm, piedāvājumiem, un pasākumiem. Mājaslapas uzturēšanai un aktualizēšanai būs nepieciešams arī vismaz viens pastāvīgi nodarbināts cilvēks.

Koordinējošā sekretariāta pienākumu veikšanai (atalgojums 3 cilvēkiem, darba vietu iekārtošana, aprīkojums, biroja izdevumi, komandējumi un speciālas interneta mājas lapas izveide) kopā nepieciešami ap 111 000 EUR.

* 1. Transporta atašeju tīkla izveidošana

Lai Latvija sekmīgi varētu izmantot iespējas, ko dos koordinējošās valsts statuss un iegūtā atpazīstamība un popularitāte, nepieciešams stiprināt diplomātisko kapacitāti valstīs, kas aktīvi strādā Jaunā Zīda ceļa kontekstā: Ķīnā, Kazahstānā un Baltkrievijā. Maksimāla rezultāta sasniegšanai nepieciešams izveidot specializēto transporta atašeju vietas minētajās valstīs.

Trīs atašeju vietu izveidošana prasa papildu finansējumu ap 400 000 EUR.

2016. gada 16+1 samita pasākumu, Transporta ministru sanāksmes, Loģistikas koordinācijas sekretariāta izveides un Latvijas-Ķīnas diplomātisko attiecību nodibināšanas 25. gadadienas pasākumu finansēšana būtu veicama no līdzekļiem neparedzētiem gadījumiem 973 200 EUR apmērā.

Ārlietu ministrs Edgars Rinkēvičs

Vizē: Valsts sekretārs Andrejs Pildegovičs

18.12.2015. 11:10

1216

E.Dzelme

Ārlietu ministrijas

Tālr. 67016278

E-pasts: egils.dzelme@mfa.gov.lv